  Майя Бывальцева Ижкарын огдыре трос адямиен Калашников автоматэз бичан-сэрттон ӝоглыкъя Россилэсь рекордзэ пуктӥзы. Удмуртилэн шоркарысьтыз школаосысь сю кадетъёс сю автоматэз одӥг минут куспын сэрттӥзы но бичазы. Вормонэз «Рекордъёсъя Гиннесслэн книгаезлэн» 11 полэс чемпионэз Александр Муромский пусйиз. Ужрад Нырысетӥ каналлэн «Стань первым!» ӟечлэсьтон акциез улсын Пыраклы Россиен монумент дорын ортчиз но тодмо конструкторлэн Михаил Тимофеевич Калашниковлэн вордскемез дырысен 100 ар тырмонлы сӥземын вал. Нимысьтыз куно луиз ыбылон тӥрлык кылдытӥсьлэн нылыз Елена Калашникова. Кадетъёс пуктэм ужпумез быдэстэм бере, Александр Муромский вань пыриськисьёсты ортчиз но рекорд пуктонлэсь шонерлыксэ эскериз. «Гажано эшъёс. Мон, «Рекордъёсын Гиннесслэн книгаезлэн» нимлыко ыстэм муртэз сямен, зэматӥсько: туннэ, 2018-тӥ арын 1-тӥ инвожое, Россилэн рекордэз пуктэмын!!!», — вераз со. Ужрад кутскон азьын Муромский аслэсьтыз одӥгзэ тодмо рекордзэ возьматӥз — 2 сюрс бамъем книгаез шори кесиз. Озьы ик со ивортӥз, Нырысетӥ каналысь кизилиосын самолет Ижкаре вуиз ни шуыса. Тодэ вайытом, 1-тӥ инвожое Нырысетӥ канал Ижкарын Нылпиосты утён нуналлы сӥзем «Стань первым!» акци ортчытэ. Праздник ужрадъёслэн радлыкенызы милям сайтамы тодматскыны луэ. Ӝытлы чаклам йылпумъян концертэ Филипп Киркоров пыриськоз. Тегъёс: Мерлык Ижкар Удмуртия пиналъёс праздникъёс Калашниковлэнавтоматэз  